Lav et referat af nedenstående tekst:

Tekst:
Det er ikke en uvant opgave Park og Vej i Hjørring Kommune er på. Et af skiltene i Hjørring er blevet pillet ned. Denne gang er det et skilt, der signalerer, at der er indkørsel forbudt, der er blevet skruet af standeren. - Det er jo lidt vigtigt, at det er der, så det signalerer, at vi har en ensrettet vej her, siger Kenneth Riger Jensen, der er holdleder i Park og Vej i Hjørring Kommune. Tyveriet af skilte i Hjørring Kommune har stået på i et år nu, og alene siden nytår er der blevet stjålet 50 skilte i kommunen. Den typiske fremgangsmåde er at skrue skiltene ned fra den stander, de er monteret på, eller simpelthen at save skiltet af og fjerne det. Store udgifter ved skiltetyveri Et nyt skilt inklusive montering koster mellem 1.000 og 2.000 kroner, og hærværket er efterhånden løbet op i mange penge, så nu forsøger de i kommunen at sikre skiltene bedre med både bolte og lim. - Nu prøver vi at sætte det lidt bedre fast, så håber vi, at de kan lade det være, siger Kenneth Riger Jensen. Længere øst på fra Hjørring ligger Bindslev, der er en af de byer, hvor mange skilte er forsvundet det sidste år, og på turen ned for at sætte et nyt skilt op i byen, finder Park og Vej ud af, at der skal bestilles nye skilte hjem. Et skilt, der signalerer, at vejen er blind, er blevet fjernet, og kun 100 meter derfra er standeren til skiltet for Uggerby Å også tom. - Det er godt nok træls. Der går noget tid med det. Nu skal vi have en mand herud og have monteret de fire skilte her i byen, som mangler, og jeg skal hjem og have dem bestilt, det er jo en udgift, som vi godt kunne have undværet, siger Kenneth Riger Jensen Sidste forår fandt Hjørring Kommune 50 skilte, som var smidt i en skov i Ugilt ved Tårs.

Referat:
Skiltefolkene i Park og Vej i Hjørring Kommune har travlt. Trafikskilte og skilte med by- og vejnavne forsvinder nemlig på mystisk vis over hele kommunen.